CELEX: 32004D0827
Language: el
Date: 2004-11-29 00:00:00
Title: 2004/827/ΕΚ: Απόφαση της Επιτροπής, της 29ης Νοεμβρίου 2004, για να επιτραπεί η προσωρινή παρέκκλιση από ορισμένες διατάξεις της οδηγίας 2000/29/ΕΚ του Συμβουλίου όσον αφορά την εισαγωγή χώματος προερχόμενου από την Αυστραλία [κοινοποιηθείσα υπό τον αριθμό Ε(2004) 4449]

3.12.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 358/33
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 29ης Νοεμβρίου 2004
   για να επιτραπεί η προσωρινή παρέκκλιση από ορισμένες διατάξεις της οδηγίας 2000/29/ΕΚ του Συμβουλίου όσον αφορά την εισαγωγή χώματος προερχόμενου από την Αυστραλία
   [κοινοποιηθείσα υπό τον αριθμό Ε(2004) 4449]
   (2004/827/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 15 παράγραφος 1,
   την αίτηση που υπέβαλε η Αυστραλία,
   Εκτιμώντας τα ακόλουθα:
   
               (1)
            
            
               Δυνάμει της οδηγίας 2000/29/ΕΚ, το χώμα που προέρχεται από ορισμένες τρίτες χώρες δεν μπορεί κατ’ αρχήν να εισαχθεί στην Κοινότητα.
            
         
               (2)
            
            
               Η Αυστραλία ζήτησε να της επιτραπεί η εξαγωγή στην Κοινότητα μικρής ποσότητας χώματος προερχόμενου από την Αυστραλία, για να κατατεθεί για τελετουργικούς σκοπούς στον τάφο αυστραλού πολίτη που έχει θαφτεί στο Βέλγιο.
            
         
               (3)
            
            
               Το εν λόγω χώμα θα υποστεί την κατάλληλη επεξεργασία πριν να αναχωρήσει από την Αυστραλία και θα συνοδεύεται από σχετικό επίσημο πιστοποιητικό το οποίο θα εκδοθεί από τις αυστραλιανές αρχές.
            
         
               (4)
            
            
               Η Επιτροπή θεωρεί ότι δεν υφίσταται κίνδυνος εξάπλωσης οργανισμών επιβλαβών για τα φυτά ή για τα φυτικά προϊόντα, εάν το χώμα υποστεί επεξεργασία όπως προτείνει η Αυστραλία.
            
         
               (5)
            
            
               Συνεπώς, τα κράτη μέλη πρέπει να εξουσιοδοτηθούν για περιορισμένο χρονικό διάστημα να προβλέψουν παρέκκλιση, ώστε να επιτραπεί η εισαγωγή μικρών ποσοτήτων χώματος, το οποίο θα έχει υποβληθεί σε ειδικές συνθήκες επεξεργασίας.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα κράτη μέλη εξουσιοδοτούνται να προβλέψουν παρέκκλιση από το άρθρο 4 παράγραφος 1 της οδηγίας 2000/29/ΕΚ, όσον αφορά τις απαγορεύσεις που αναφέρονται στο σημείο 14 του μέρους A του παραρτήματος III της εν λόγω οδηγίας, όταν πρόκειται για χώμα προερχόμενο από την Αυστραλία.
   Για να μπορεί να γίνει δεκτό στο πλαίσιο της παρέκκλισης, το χώμα πρέπει να υποβληθεί σε ειδικές συνθήκες, οι οποίες προβλέπονται στο παράρτημα, να εισαχθεί στην Κοινότητα μεταξύ της 20ής Νοεμβρίου 2004 και της 31ης Ιανουαρίου 2005 και να προορίζεται για τελετουργική χρήση.
   Η εξουσιοδότηση χορηγείται με την επιφύλαξη οποιασδήποτε άλλης εξουσιοδότησης ή διαδικασιών που ενδεχομένως απαιτούνται βάσει άλλων νομοθετικών πράξεων.
   Άρθρο 2
   Τα κράτη μέλη που επιτρέπουν παρεκκλίσεις βάσει της παρούσας απόφασης υποβάλλουν σχετική έκθεση στην Επιτροπή πριν από την 1η Μαρτίου 2005.
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 29 Νοεμβρίου 2004.
      
         
            Για την Επιτροπή
         
         Markos KYPRIANOU
         
         
            Μέλος της Επιτροπής
         
      
   
   
      (1)  ΕΕ L 169 της 10.7.2000, σ. 1· οδηγία όπως τροποποιήθηκε τελευταία από την οδηγία 2004/102/ΕΚ της Επιτροπής (ΕΕ L 309 της 6.10.2004, σ. 9).
   
      ΠΑΡΑΡΤΗΜΑ
      Ειδικοί όροι που ισχύουν για το χώμα προέλευσης Αυστραλίας για το οποίο επιτρέπεται παρέκκλιση, όπως προβλέπεται στο άρθρο 1 της παρούσας απόφασης
      
                  1)
               
               
                  Το χώμα πρέπει να πληροί τους ακόλουθους όρους:
                  
                              α)
                           
                           
                              να έχει θερμανθεί σε θερμό αέρα σε θερμοκρασία όχι μικρότερη των 121°C και για τουλάχιστον δύο ώρες από τη στιγμή που η θερμοκρασία αυτή θα έχει φθάσει τον πυρήνα· ή
                           
                        
                              β)
                           
                           
                              να έχει υποβληθεί σε ακτινοβολία γ σε 50 kGray (5 Mrad).
                           
                        
            
                  2)
               
               
                  Το χώμα πρέπει να συνοδεύεται από φυτοϋγειονομικό πιστοποιητικό, το οποίο να έχει εκδοθεί στην Αυστραλία σύμφωνα με το παράρτημα VII της οδηγίας 2000/29/ΕΚ. Το εν λόγω πιστοποιητικό θα φέρει, κάτω από τον τίτλο «Συμπληρωματική δήλωση», τη μνεία «Η αποστολή αυτή πληροί τους όρους που καθορίζονται στην απόφαση 2004/…/ΕΚ της Επιτροπής».
               
            
                  3)
               
               
                  Πριν από την εισαγωγή του χώματος στην Κοινότητα, ο εισαγωγέας πρέπει να ενημερώσει επίσημα τους αρμόδιους επίσημους φορείς στο κράτος μέλος εισαγωγής, σχετικά με τα ακόλουθα:
                  
                              α)
                           
                           
                              την ποσότητα του χώματος·
                           
                        
                              β)
                           
                           
                              την προέλευση του χώματος·
                           
                        
                              γ)
                           
                           
                              την προβλεπόμενη ημερομηνία εισαγωγής·
                           
                        
                              δ)
                           
                           
                              τον προορισμό του χώματος.
                           
                        
            
                  4)
               
               
                  Το χώμα προορίζεται μόνον για τον τόπο που έχει κοινοποιηθεί, σύμφωνα με το σημείο 3 στοιχείο δ), στους αρμόδιους επίσημους φορείς.
                  Στις περιπτώσεις που ο προορισμός βρίσκεται σε άλλο κράτος μέλος από εκείνο της εισόδου του χώματος στην Κοινότητα, οι αρμόδιοι επίσημοι φορείς του κράτους μέλους εισόδου, όταν λάβουν την προαναφερθείσα εκ των προτέρων κοινοποίηση από τον εισαγωγέα, ενημερώνουν τους αρμόδιους επίσημους φορείς του κράτους μέλους προορισμού, αναφέροντας τον τόπο προορισμού του χώματος.